medieval-data/medieval-latin-ner-HOME-Alcar-sents huggingface dataset:
Magister Henricus de Fluy et Matheus Guidonis de attrebato Canonici et officiales Remenses , uniuersis presentes litteras uisuris in domino salutem .
Nouerit uniuersitas uestra quod coram Nicholas de soumaiger clerico curie Remensis , notario ad hoc a nobis specialiter deputato propter hoc constituti Iohannes de Taisseio armiger filius quondam domini Balduini de Maiseio militis , et domicella Iohanna eius uxor uendiderunt et recognouerunt se uendidisse bene et legittime Ecclesie de claromarisco , iuxta Remis Cysterciensis ordinis , quoddam gardinum situm apud tasseium contiguum fossatis dicti Iohannis ex una parte , et gardino ponchini de arre ex altera , cum quadam pechia terre sita iuxta gardinum predictum hoc excepto quod quadam uia est intermedia sita inter terram quondam dicti ponchini ex una parte et calceiam Iohannis predicti ex altera .
Item uendiderunt et recognouerunt se uendidisse dicti Iohannes et Iohanna dicte ecclesie bene et legittime aquam quam habebant et habere debebant quoaduiuerent ut dicebant , et quam dicte ecclesie in puram elemosinam contulerant post decessum eorundem , et hoc a domo quondam albrici de uallibus usque ad aquam quam habent liberi Odeti de tasseio .
Ita tamen quod dicti Iohannes et eius uxor retinent usum fructum quoaduiuent in aqua existenti a gardino suo usque ad aquam liberorum Oudeti de tasseyo predicti , et post mortem ipsorum dicta aqua ad dictam ecclesiam integraliter reuertetur .
De quibus dicti Iohannes et Iohanna recognouerunt sibi esse ad plenum satisfactum , ex parte dicte ecclesie in sicca pecunia numerata quittantes dictam ecclesiam totaliter de pecunia predicta .
Item dicti Iohannes et eius uxor predicta uidelicet gardinum peciam terre et aquam uendiderunt et recognoueruntse dicte ecclesie uendidisse , libera in purum et francum allodium absoluta absque omni onere exactione et absque omni seruitute .
Item promiserunt dicti Iohannes et Iohanna fide et iuramento super hoc ab ipsis corporaliter prestitis quod contra uendicionem predictam , et elemosinas eidem ecclesie ab ipsis factas per se uel per alios non uenient in futurum , nec in rebus uenditis et collatis in elemosinam ab ipsis Iohanne et Iohanna aliquid de cetero reclamabunt , personas suas successores suos , et res suas ad hoc dicte ecclesie specialiter obligantes .
Item promiserunt dicti Iohannes et Iohanna sub fide et iuramento predictis , quod aduersus omnes iuri parere uolentes , super contractu predicto , et rebus predictis uenditis dicte ecclesie legittimam portabunt garandiam .
Item dicti Iohannes et Iohanna dederunt et recognouerunt se dedisse dicte ecclesie in puram et perpetuam elemosinam domino prata sua sita inter aquam ab ipsis uenditam ex una parte , et aquam ueterem ex altera ut dixerunt .
Item dicta Iohanna iurauit et fide corporaliter prestita promisit quod in rebus uenditis et collatis in elemosinam dicte ecclesie ab ipsis Iohanne et Iohanna ratione dotis seu assignamenti nichil reclamabit in futurum , et quod ui uel metu dictum contractum uendicionis non faciebat , sed spontanea uoluntate , et quod precium quod recipiebant dicti Iohannes et Iohanna de rebus uenditis conuertebatur , in utilitate ipsius , Insuper dicti Iohannes et Iohanna in contrauadium rerum uenditarum posuerunt omnia bona que habent ad presens , uel in posterum habebunt , et ad dicta bona sua presencia et futura pro garandia ferenda dicti Iohannes , et eius uxor assignauerunt predictam ecclesiam , et maxime hec posuerunt in controuadium uidelicet unam peciam terre sue ut dicunt site in loco qui dicitur ante nouum uicum , iuxta terras beate marie ex una parte , et terras domine Ermeniardis relicte oudeti de tasseio , ex altera .
Item posuerunt in contrauadium aliam peciam terre sue , ut dicunt que attinet ex parte superiori dicte uie iuxta terras Hueloti filii morete ex una parte et terre Hersendis , relicte clerici ex altera .
Preterea dicti Iohannes et Iohanna super omnibus premissis et singulis firmiter obseruandis et tenendis , omni exceptioni renunciauerunt fide media , et maxime non numerate pecunie , non tradite , non solute , restitucioni in integrum omni statuto patrie et consuetudini cuiuslibet uille uel loci , omni decepcioni lesi et fraudi , et omnibus aliis excepcionibus que possent ipsis competere , et ecclesie predicte obesse ad elidendum uel impediendum seu retardandum conuenciones predictas , uel alteram earundem .
Preterea dicti Iohannes et Iohanna renunciauerunt fide media excepcioni fori et omni alii exceptioni omni priuilegio cruce signatis indulto , seu in posterum indulgendo , necnon omni alii priuilegio omni iuris auxilio tam canonici quam ciuilis , et omni alii iuris et facti auxilio quod ipsis Iohanni et Iohanne posset prodesse et dicte ecclesie obesse contra presentes litteras , uel contenta in eisdem super omnibus premissis firmiter obseruandis et tenendis , se nostre iurisdictioni supponentes ad quamcumque ciuitatem seu dyocesim se duxerint transferendos .
Insuper adenetus filius domini Iohannis de Roumains militis et balduinus frater eius , conuentiones et contractus predictos coram dicto Nicholao fideli Curie Remensis ad hoc deputato propter hoc constituti laudauerunt , et eosdem conuentiones et contractum omnino approbauerunt .
Item dictus adenetus laudauit et approbauit omnes elemosinas usque nunc factas dicte ecclesie a dictis Iohanne et Iohanna de immobilibus seu mobilibus eorundem , et maxime elemosinam factam ab ipsis Iohanne et Iohanna dicte ecclesie de duobus pratis sitis inter aquam quam dicti Iohannes et Iohanna uendiderunt ecclesie predicte , et hec ex una parte , et aquam ueterem ex altera .
Hanc eciam elemosinam factam a dictis Iohanne et Iohanna ecclesie predicte de duobus pratis predictis , dictus Balduinus laudauit et approbauit , et promiserunt dicti adenetus et Balduinus fide interposita corporali quod in rebus uenditis a dictis Iohanne et Iohanna ipsi ecclesie et in rebus collatis in elemosinam , prout eandem elemosinam laudauerunt et approbauerunt per se uel per alium , nichil de cetero reclamabunt , nec dictam ecclesiam molestabunt in futurum .
Insuper Hugo de Baine armiger uendicionem predictam factam a dictis Iohanne et Iohanna dicte ecclesie de dictis iardino , et medietate aque predicte conuenciones et contractum habitos de eisdem tanquam dominus laudauit et approbauit , que gardinum et medietas aquae ab ipso Hugone tenentur , sicut dicit .
In cuius rei testimonium , et ut predicta firma illibata atque in concussa permaneant , presentes litteras ad instanciam dictorum Iohannis et Iohanne , dicte ecclesie sigilli Curie Remensis tradidimus roboratas .
Item aliud priuilegium domini Clementis pape quarti quo omnes libertates et immunitates a predecessoribus suis Romanis pontificibus siue per priuilegia uel alias indulgencias eidem monasterio concessas / Et etiam libertates et exemptiones secularium exactionum a regibus principibus et aliis christi fidelibus rationabiliter indultas confirmat /
Item aliud priuilegium domini nicolay pape quarti quo ipse omnibus uere penitentibus et confessis ecclesiam de Claromarisco annuatim in purificationis annuntiacionis assumptionis et natiuitatis gloriose uirginis marie festiuitatibus et per octo dies festiuitates ipsas immediate sequentes / et in die dedicationis eiusdem ecclesie deuote uisitantibus unum annum et quadraginta dies de iniuncta eis penitencia misericorditer relaxat .
Frater Philippus Abbas Clareuallis Cisterciensis ordinis lingonensis dyocesis Insigni recolende memorie uenerendo patri domino theobaldo de luxemburgo ygniacensis monasterii Abbati Salutem et in agro dominico honorabile semen distillare quanta nos edoceat rerum experiencia quantaque ab insignibus et prouidis ecclesie dei suppositis audiuerimus de ruina spiritualis excercicii honnestatis morum et conuersationis uillitate duarum religiosarum in monasterio de Claromarisco Remensi nobis immediate subiecto uictitancium quarum altera Abbatissam altera priorissam uocitari se faciunt menbrana non sufficeret uerborum depicta scemate ad liquidum exprimere adeo ut absque laboris ecclesiastici merito pauperum substanciam et fundatorum deuotionem sua uanitate euacuare noscantur Quapropter nos qui monasteria et loca nobis et ecclesie Clareuallensi immedietate subiecta semper in melius reformare affectamus de uestra benigna prouiditate confisi uisitacionem et reformacionem dicti monasterii presentium serie mandatorum confidentissime iniungimus uos quoad possumus requirentes et rogantes quatenus assumpto uobiscum dilecto nostro filio fratre Iohanne de Castellione de uita moribus et Conuersacione dictarum muliercularum a probis et fidedignis personis uocatis uocandis uos informetis quas si impudice et inutiliter conuersari deprehenderitis .
Illas auctoritate nostra memorata de dicto loco assistente uobis illustris ac reuerendissimi patris domini archiepiscopi Remensis qui fundator loci asseritur a multis fauore et consensu amoueatis et ad alia ordinis nostri monasteria moraturas et professuras per uestram sentenciam transmigraturas declaretis in quorum loco et monasterio alterum de fratribus nostris et professis Clareuallis subrogetis et priorem continuum seu perpetuum instituatis nominetis installetis et sublimetis Iuramenta ab eodem de fideli administracione bonorum dicti monasterii aut recuperacione deperditorum seu alienacione et obediencia ad nos et ordinem recipiendo .
Mandamus igitur omnibus et singulis nostri antedicti ordinis personis quatenus in premissis omnibus et ab eisdem dependentibus reuerenter et prompte uobis obediant tamquam nobis Nos certificando de singulis ut moris est in ordine Datum in monasterio Clareuallis memorato sub appensione sigilli nostri mensis aprilis die septadecima anno domini millesimo cccc .
Uniuersis presentes litteras inspecturis frater theobaldus de luxemburgo abbas monasterii beate marie de igniaco Cisterciensis ordinis Remensis dyocesis commissarius ad infrascripta a reuerendo in christo patre domino Philippo Clareuallense abbate tam sua paterna et ordinaria potestate quam generalis capituli eiusdem ordinis qua fungebatur auctoritate specialiter deputatus Salutem in filio uirginis gloriose et geste rei cognoscere ueritatem Cum nuper uidelicet tempore nundinarum Remensium anno domini millesimo quadringentesimo et sexagesimo nouissime elapso Ad instanciam reuerendissimi in christo patris et domini domini Iohannis dei gracia Archiepiscopi ducisque Remensis assumptis nobiscum nonnullis uiris notabilibus et discretis monasterium siue domum quondam monialium de Claromarisco Remensi prefato domino Clareuallensi immediate subiectum , eiusdem domini uice et auctoritate personaliter uisitaremus et per debitum exactumque diligentis informacionis premissum scrutinum occulta fide comperto Abbatisse dicte domus alteriusque sole monialis tunc ibi commorantium regimine pessimo ipsas Abbatissam scilicet et monialem et earum quamlibet ab omni prius beneficio gradu dignitate et officio curaque et administracione dicte domus omniumque et singulorum ad eandem spectantium priuatas et destitutas eciam ab eodem loco suis exigentibus demeritis eliminando penitus emisissemus ipsam domum Clarimarisci sicut prefertur uacantem auctoritate predicta ac etiam de consilio beneplacito et consensu prefati reuerendissimi domini Remensis aliorumque dominorum quorum intererat In prioratum eundem nostri ordinis palam et publice redigentes et conuertentes uenerabilem et religiosum uirum fratrem Iohannem de Castellione dicti Clareuallensis monasterii professum eidem nouo prioratui in priorem rectoremque rite prefecissemus tamdem notum facimus quod in nostra notariique publici ac testium infrascriptorum presencia Remis die date presentium personaliter constitutus dictus prior Clarimarisci certis causis per ipsum ibidem expressis et allegatis animum suum prout dicebat adhuc mouentibus dictum prioratum de Claromarisco cum omnibus iuribus et pertinenciis eiusdem in manus nostras sponte pureque et libere ac simpliciter resignauit necnon regimini et administracioni omnique iuri in eodem prioratu sibi quouismodo spectanti et pertinenti cessit penitus et renunciauit nobis humiliter supplicans quatenus huiusmodi resignacionem cessionem et renunciationem admittere eidemque prioratui de alio rectore sufficienti et ydoneo dignaremur prouidere .
Nos igitur predictus Abbas igniacensis per prefatum dominum Clareuallensem cum pretacte commissionis uigore quam alias uiue uocis oraculo ad hec ut premittitur specialiter deputatus factis prius per nos eidem priori resignanti quibusdem interrogatoriis et super eisdem responsionibus subscrutis ipsam resignacionem premisso modo factam potestate et auctoritate nobis prout fertur attributis plene admisimus et recepimus cum effectu et continuo dicta resignacione sic facta et admissa ne dictus uacans prioratus uacationis huiusmodi diutius pateretur incommoda ad celerem ipsius prouisionem sollicite anhelantes matura deliberacione prehabita de persona ibidem preficienda demum ad uenerabilem in christo nobis dilectum fratrem Gilbertum de Caluomonte sacerdotem nostrum nostrique igniacensis monsaterii professum ac priorem de cuius religiosa conuersacione honesta morum compositione peritia regiminis utriusque nedum ex fidedignorum testimoniis uerum propria sumus experiencia certficati nostre mentis aciem dirigentes de persona eiusdem fratris gilberti eidem uacanti prioratui duximus prouidendum et prouidimus prouidemusque per presentes dictumque prioratum cum uniuersis bonis rebus et iuribus quibuslibet ad ipsam pertinentibus et appendentibus regendum et administrandum sibi penitus conferentes Curam et administracionem eiusdem prioratus in spiritualibus et temporalibus eidem fratri gilberto auctoritate qua supra plenarie commisimus Ipsum de dicto prioratu cum omnibus iuribus et pertinentibus predictis per tradicionem regule clauiumque dicti prioratus inuestientes et in realem corporalemque bonorum eiusdem spiritualium et temporalium possessionem iuridicalem introducentes .
Recepto tamen prius ab ipso priore post acceptatum huiusmodi prioratum solenni ac debito de fidelitate futuri sui regiminis iuramento Obseruatis eciam ut fieri potuit et decuit circa premissa eiusdem nostri ordinis salutaribus institutis in eo qui dat gratias et largitur priuilegia sperantes quod eius dextera ipsi nouo priori assistente propicia per eius diligenciam et industriam dicta domus Clarimarisci a diu prochdolor in spiritualibus temporalibusque miserabiliter collapsa salubria iuuante domino in utroque regimine suscipiet incrementa .
Uniuersis igitur et singulis eidem domino Clareuallis ordinique memorato subiectis in uirtute salutaris obedentie eadem auctoritate districte precipienda mandamus Omnes uero alios et singulos humiliter et benigne requirimus et rogamus quatenus prefatum fratrem gilbertum tamquam uerum et indubitatum dicti loci de Claromarisco priorem ac rectorem fauore benigno admittentes et recipientes / eundem de dicto prioratu dictisque iuribus et pertinentibus eiusdem uniuersis ad plenum et integrum habere uti quieteque et pacifice gaudere faciant et permittant et hec omnibus et singulis quorum interest aut interesse poterit tenore presentium intimamus quibus magnum sigillum nostrum apponi fecimus ad ampliora roboris et firmitatis uera testimonia .
Datum et actum Remis in Capella domus sepedicti prioratus de Claromarisco site in burgo uidule mensis septembris die penultima hora circiter decima ante meridiem anno domini m .
cccc et sexagesimo Presentibus ad hec uenerabilibus et discretis uiris fratre nicolao de Rumigny presbytero religioso dicti monasterii Clareuallis nicolao la mesine alias iuppin notario publico iacobo lombart Symone preudom et iohanne mancotel mercatoribus Remis manentibus testibus ad premissa uocatis specialiter et rogatis Sic signatis Frater Guillelmus De Bellosicello
In nomine domini Amen Tenore huius presentis publici instrumenti Cunctispateat euidenter et sit notum quod anno eiusdem domini Millesimo Quadringentesimo Sexagesimo Indictione nona secundum modum scribendi more gallicano Mensis uero septembris die lune penultima circiter horam decimam ante meridiem Pontificatus sanctissimi in christo patris et domini nostri domini pii diuina prouidencia pape secundi anno tercio Coram Reuerendo in christo patre domino Theobaldo Abbate ecclesie seu monasterii Igniacensis ordinis Cisterciensis Remensis dyocesis In meique notarii publici subscripti ac testium infranominatorum ad hec specialiter euocatorum et rogatorum presencia constitutus personaliter uenerabilis et religiosus uir Frater Iohannes de Castellione presbyter religiosus ecclesie seu monasterii Clareuallis ordinis predicti lingonensis diocesis Ac prior prioratus de claromarisco prope Remis certis de causis per ipsum fratrem iohannem de castellione ibidem expressis et specificatis ad hoc ut dicebat eum mouentibus dictum prioratum de Claromarisco cum iuribus et pertinentiis siue uniuersis in manibus prefati reuerendi patris domini Abbatis igniacensis sponte pureque libere ac simpliciter resignauit necnon regimini et administracioni omnique iuri sibi in eodem prioratu quoquomodo spectanti et pertinenti cessit penitus et renunciauit prefatoque reuerendo patri Abbati Igniacensi humiliter supplicauit quatenus huiusmodi resignacionem cessionem et renuntiacionem admittere eidemque prioratui de claromarisco de persona utili sufficienti et ydonea prouidere dignaretur et uellet Quiquidem reuerendus pater dominus Abbas Igniacensis dicens se ad hoc esse commissum et specialiter deputatum a reuerendo in christo patre domino Abbate prefati monasterii Clareuallensis factis prius per eum eidem fratri iohanni de Castellione resignanti quibusdam interrogatoriis et super eisdem responsionibus subscrutis ipsam resignacionem modo premisso factam auctoritate et ex speciali commissione sibi per dictum dominum Abbatem monasterii Clareuallis attributis benigniter admisit et recepit Et ilico post huiusmodi resignacionem sic factam et admissam prefatus reuerendus pater dominus Abbas Igniacensis dictum prioratum de Claromarisco sic ut premittitur uacantem uenerabili et religioso uiro fratri Gilberto de chaumont priori Igniacensi coram dicto domino Abbate Igniacensi presenti et personaliter constituto tamquam sufficienti et ydoneo quem sciebat per experienciam ut dicebat esse utilem ad huiusmodi prioratum eiusque bona res et iura in spiritualibus et temporalibus regendum et administrandum cum suis iuribus et pertinenciis uniuersis eisdem auctoritate et commissione quibus supra ut dicebat contulit et sibi de eodem prouidit Ipsumque fratrem gilbertum de dicto prioratu cum omnibus iuribus et pertinenciis predictis per tradicionem regule dicti ordinis et clauium eiusdem prioratus inuestiuit Quiquidem frater gilbertus cum reuerencia et honore quibus decet dictum prioratum de Claromarisco sic sibi collatum cum suis iuribus et pertinenciis acceptauit .
Et deinde coram prefato domino Abbate igniacensi et ad eius mandatum solenniter iurauit dictus frater gilbertus manu pectori apposita more sacerdotum dictum prioratum de Clarmarisco cum suis iuribus et pertinenciis tam in spiritualis quam temporalibus Bene et fideliter iuxta suum posse reget et gubernabit Bona ipsius prioratus non alienando sed alienata pro posse recuperando quodque de huiusmodi regimine et administracione prioratus prefato domino abbati Clareuallensi aut dominis uisitatoribus ab eo commissis seu committendis bonum compotum et rationem faciet et reddet cum super hoc fuerit requisitus de et super quibus premissis omnibus et singulis prefate partes hincinde pecierunt et requisierunt a me notario publico subscripto sibi fieri atque tradi publicum instrumentum unum uel plura .
Acta fuerunt hec in capella domus dicti prioratus de Claromarisco Remis site in Burgo uidule sub anno indictione mense die hora et Pontificatu predictis .
Presentibus ad hec uenerabili et religioso ac discretis uiris fratre nicolao de Rumigny presbytero religioso predicti monasterii Clareuallensis Iacobo lombart alias Ieho Symone preudom et Iohanne mancotel mercatoribus Remis manentibus testibus ad premissa uocatis specialiter et rogatis Sic signatis N .
Et ego Nicolaus la mesine alias Iuppin de Remis Clericus publicus Apostolica auctoritate et uenerabilis Curie Remensis Sedis Metropolitice Tabellio et notarius iuratus quia dictis resignacioni admissioni Collacioni prouisioni iuramenti prestacioni ceterisque premissis omnibus et singulis dum sic ut premittitur coram prefato reuerendo patre domino Abbate Igniacensi et per ipsum agerentur dicerentur et fierent unacum prenominatis testibus presens fui Eaque sic fieri uidi et audiui Idcirco huic presenti publico instrumento exinde confecto manu alterius me aliis occupato negociis fideliter scripto hic me propria manu subscribente Signum meum apposui consuetum in fidem et testimonium premissorum requisitus et rogatus .
Insigni atque Reuerendissimo patri domino dei gracia Iohanni Archiepiscopo ducique Remensi frater philippus Abbas Clareuallis Cisterciensis ordinis pater et immediatus uisitator monasterii seu prioratus de Claromarisco infra muros Remenses eiusdem ordinis salutem et omnimodam honoris et reuerencie promptionem uestram non latet recolendissimam memoriam inclitessime presul dominum theobaldum de luxembourgo insignem uirum Abbatem de Igniaco uestro interueniente consensu pariter et hortatu seu iuuamine propter malum aut debile regimen in eodem monialium monasterio de Claromarisco repertum duas expulisse moniales Sorores uidelicet Iohannam de son Abbatissam et margaretam de suppe priorissam memorati monasterii que totum numerum conuentualium personnarum integrabant et loca eisdem assignata decenter in ordine in quibus suam ualerent in futurum salutem pacifice operari et in quibus moram satis longam traxerunt Tamdem suadente immici uersucia suis deputatis locis derelictis inuerecunde ac temerarie ad Ciuitates Cathalanensem et Remensem palam publice et seculariter uiuendo licencia minime petita se retraxerunt ibidem in Confusionem religionis sue et muliebris uerecundie contemptum uictitare decreuerunt Unde iuxta nostri ordinis ymo et sancte sedis apostolice sacerrima instituta sentencias excommunicacionis incurrerunt Et de facto incurrunt quasquidem sentencias incurrisse palam et publice in nostro Clareuall ( is ) Capitulo ad instanciam conquerencium publicauimus et presenti publico scripto incurrere declaramus uos et uestram celsitudinis claritatem Reuerendissime pater et inclitissime presul in suffragium iuris requirentes et rogantes quatenus michi et executoribus meis licenciam conferre dignemini nostras excommunicacionis et publicationis seu executionis litteras uestris in ecclesiis parrochialibus per ualuas quascunque earumdem affigendi et apponendi mandando preterea dictarum rectoriarum seu parrochialium ecclesiarum curatis et rectoribus quatenus dictas moniales sorores uidelicet Iohannam de son et margaretam de suppe qualibet celebri die excommunicatas denuncient et ab omnibus euitari christicolis demandent in quo reuerendissime et colentissime presul et dux infallibillis populi christiani magnum michi et ordini pr ( ) abitis iusticie et equitatis solacium Datum in nostro Clareuallense monasterio sub nostri appensione sigilli mensis marcii die uicesima anno domini millesimoquadringentesimo-sexagesimoprimo more gallicano Sic signatis .
Iohannes miseratione diuina Archiepiscopus et dux Remensis primus par francie ac sancte sedis Apostolice legatus natus uniuersis et singulis presbyteris curatis et cappellanis nostre dyocesis Remensis presens mandatum recepturis in domino Salutem Nobis placet et uobis precipiendum mandamus quatenus contentum in litteris uenerabilis in christo patris domini Abbatis Clareuallis Cisterciensis ordinis quibus nostre presentes insignantur executioni debite secundum earundem litterarum formam et tenorem demandetis et quid inde feceritis dicto domino Abbati cum tocius rei serie fideliter rescribatis Datum sub sigillo nostro rotumdo anno domini millesimo quadringentesimo sexagesimoprimo die uicesimaquarta mensis marcii Sic signatis Suidefroy / Guidefroy